
Text rozhodnutia
Súd: Krajský súd Bratislava Spisová značka: 8Sa/71/2018 Identifikačné číslo súdneho spisu: 1018201014 Dátum vydania rozhodnutia: 30. 09. 2019 Meno a priezvisko sudcu, VSÚ: JUDr. Blanka Malichová ECLI: ECLI:SK:KSBA:2019:1018201014.1 Uznesenie Krajský súd v Bratislave v právnej veci žalobcu: V. Z., narodený XX.XX.XXXX, bytom R. XXX, proti žalovanému: Generálny riaditeľ Sociálnej poisťovne, so sídlom Ul. 29. augusta č. 8 - 10, Bratislava, v konaní o správnej žalobe v sociálnych veciach (preskúmanie rozhodnutia žalovaného č. 34729-4/2018- BA zo dňa 2. mája 2018), takto r o z h o d o l : Krajský súd v Bratislave p o s t u p u j e vec vedenú pod sp. zn. 8Sa/71/2018 miestne príslušnému Krajskému súdu v Žiline. o d ô v o d n e n i e : 1. Dňa 12.07.2018 bola Krajskému súdu v Bratislave ako správnemu súdu doručená správna žaloba, v ktorej žalobca navrhuje, aby súd zrušil rozhodnutie č. 34729-4/2018-BA zo dňa 02.05.2018 (ďalej iba „napadnuté rozhodnutie“) v spojení s rozhodnutím Sociálnej poisťovne, ústredie č. 153-2/2018- BA zo dňa 04.01.2018 (ďalej iba „rozhodnutie prvostupňového orgánu“), vec vrátil Sociálnej poisťovni, ústredie na ďalšie konanie a žalobcovi priznal nárok na náhradu trov konania. Zo žaloby vyplýva, že napadnutým rozhodnutím žalovaný zamietol v celom rozsahu odvolanie žalobcu podané proti rozhodnutiu prvostupňového orgánu, ktoré potvrdil. Uvedeným prvostupňovým rozhodnutím mala Sociálna poisťovňa, ústredie rozhodnúť, že žalobca, ktorý utrpel poškodenie zdravia v dôsledku pracovného úrazu zo dňa 26.02.2016 podľa § 88 zákona č. 461/2003 Z. z. o sociálnom poistení (ďalej len „ZSP“) nemá nárok na úrazovú rentu. 2. Podľa § 6 ods. 1 zákona č. 162/2015 Z. z. Správny súdny poriadok (ďalej len „SSP“), správne súdy v správnom súdnictve preskúmavajú na základe žalôb zákonnosť rozhodnutí orgánov verejnej správy, opatrení orgánov verejnej správy a iných zásahov orgánov verejnej správy, poskytujú ochranu pred nečinnosťou orgánov verejnej správy a rozhodujú v ďalších veciach ustanovených týmto zákonom. 3. Podľa § 6 ods. 2 písm. c/ SSP, správne súdy rozhodujú v konaniach o správnych žalobách v sociálnych veciach. 4. Podľa § 10 SSP, na konanie a rozhodovanie v správnom súdnictve sú vecne príslušné krajské súdy, ak tento zákon neustanovuje inak. 5. Podľa § 13 ods. 1 SSP, miestne príslušným je krajský súd, v ktorého obvode má sídlo orgán verejnej správy, ktorý rozhodol v prvom stupni, ak tento zákon neustanovuje inak. 6. Podľa § 13 ods. 3 SSP, v konaní o správnej žalobe proti rozhodnutiam o poskytovaní právnej pomoci podľa osobitného predpisu, v konaniach podľa § 6 ods. 2 písm. c) a d) a na konanie o vykonateľnosti rozhodnutí cudzích orgánov verejnej správy je miestne príslušný krajský súd, v ktorého obvode má žalobca adresu trvalého pobytu, miesto podnikania alebo sídlo; ak takého súdu niet a žalobcom je fyzická osoba, je miestne príslušný krajský súd, v ktorého obvode sa fyzická osoba zdržuje. 7. Podľa § 18 ods. 2 prvá veta SSP, ak správny súd zistí, že nie je vecne, miestne alebo kauzálne príslušný, postúpi vec uznesením príslušnému správnemu súdu. 8. Podľa § 97 SSP, ak tento zákon neustanovuje inak, správny súd kedykoľvek počas konania prihliada na to, či sú splnené procesné podmienky, za ktorých môže správny súd konať a rozhodnúť (procesné podmienky). 9. Podľa § 199 ods. 1 písm. a/ SSP, sociálnymi vecami sa na účely tohto zákona rozumie rozhodovanie Sociálnej poisťovne. 10. S poukazom na vyššie citované zákonné ustanovenia Krajský súd v Bratislave skúmal svoju miestnu príslušnosť na konanie. V zmysle ustanovenia § 13 ods. 3 SSP je na konanie o správnej žalobe v sociálnych veciach miestne príslušný krajský súd, v ktorého obvode má žalobca adresu trvalého pobytu, resp. v obvode ktorého sa žalobca zdržuje. 11. Súd postupuje vec v zmysle § 18 ods. 2 SSP Krajskému súdu v Žiline, vecne a miestne príslušnému na konanie o správnej žalobe v sociálnych veciach podľa § 13 ods. 3 SSP, nakoľko obec Ochodnica, v ktorej sa podľa žaloby nachádza adresa trvalého pobytu žalobcu, je podľa § 10 zákona č. 221/1996 Z. z. o územnom a správnom usporiadaní SR v spojení s nariadením vlády SR č. 258/1996 Z. z., ktorým sa vydáva zoznam obcí a vojenských obvodov tvoriacich jednotlivé okresy, súčasťou okresu Kysucké Nové Mesto patriacom podľa § 2 ods. 24 v spojení s § 3 ods. 6 písm. a/ zákona č. 371/2004 Z. z. o sídlach a obvodoch súdov SR do územnej pôsobnosti Okresného súdu Žilina, ktorého obvod prislúcha do územnej pôsobnosti Krajského súdu v Žiline. Poučenie: Proti tomuto uzneseniu kasačná sťažnosť nie je prípustná (§ 439 ods. 2 písm. d/ SSP).

Zdroj: KAUZIS.SK – https://www.kauzis.sk/judikatura/r/ECLI:SK:KSBA:2019:1018201014.1 (dáta aktuálne k 2. 11. 2026). Záväzné je znenie zverejnené súdom.




